La aproape opt ani de la moartea sa, îndrăgitul Ioan Gyuri Pascu va urca iar pe scenă. Și nu singur, ci alături de unii dintre foștii săi colegi de trupă, cei de la Divertis! "Minunea" va fi posibilă datorită efectelor Inteligenței Artificiale, cea care a demonstrat că e "capabilă" de performanțe uluitoare, mai peste tot în lume unde a fost pusă "la treabă".
Liderul trupei de umor politic ce a făcut furori mai bine de un sfert de veac printre români, Toni Grecu, a evitat să ofere amănunte pe acest subiect, care va fi, prin emoția sa aparte, unul dintre capetele de afiș ale showului în care cei de la "Divertis" se pregătesc să-și marcheze oficial revenirea pe scenele noastre.
"În spectacolul nostru vor exista mai multe surprize. Nu le putem dezvălui din motive lesne de înțeles. Dar ele își vor face simțită prezența. Cui nu-i lipsește Gyuri Pascu?", a declarat Toni Grecu în exclusivitate pentru playtech.ro.
Care ne-a asigurat că nu a uitat niciun moment influența pe care a avut-o Gyuri Pascu în cadrul grupului, dar nici spiritul trupei de umor politic care a încântat mai multe generații de români.
În aceste condiții, e foarte posibil ca vechi momente cu talentatul Gyuri Pascu, înregistrate cu douăzeci de ani în urmă sau poate chiar mai bine, să beneficieze de o nouă lansare, cu ajutorul tainelor spectacolului gândit de către foștii săi colegi.
"Dacă nu credeam în forța noastră, în faptul că mai avem ceva de spus, nu aș fi lucrat, împreună cu colegii mei, la crearea unui asemenea spectacol. Vom aduce în prim plan o conferință cu show, în care vom trece în revistă istoria comediei politice de la noi din ultimii 35 de ani.
Vom avea o serie de inserturi și exemplificări live. Am prezentat deja showul în diaspora românească, dar la noi va fi ceva cu totul nou! Spiritul nostru e la fel de viu, chiar dacă modalitatea de transmitere a mesajelor a suferit schimbări. Dar asta se datorează faptului că și viețile noastre s-au schimbat.
Ceva anume nu s-a schimbat însă și-i invităm pe cei care ne-au fost alături în ani să redescopere ce anume!", a adăugat același Toni Grecu.
El a dezvăluit și faptul că toți cei patru șefi de stat ai României de după 1989, Ion Iliescu, Emil Constantinescu, Traian Băsescu și Klaus Iohannis, vor "căpăta" viață într-un anume fel în noul spectacol Divertis.
Refacerea trupei Divertis, la mai bine de 15 ani de la consumarea divergențelor ce au dus la destrămarea sa, e deja așteptată cu sufletul la gură de sute de fani ai trupei.
Momentul revenirii se va consuma pe 6 aprilie, la Sala Radio din Capitală, o dată cu premiera spectacolului "Să fim veseli, ca să nu fim triști", un show-hibrid marca Divertis, subintitulat "Umor, prostie și fake news din `89 până astăzi".
Alături de Toni Grecu vor mai urca pe scenă alți trei componenți de marcă ai trupei Divertis, Doru Antonesi, Ioan T. Morar și Valentin Darie.
Surprind absențele altor nume sonore ale celor de la "Divertis", precum Cristian Grețcu și Silviu Petcu, dar e foarte posibil ca totul să fie doar o chestiune temporară.
"Nu mai putem discuta de impactul spectacolelor noastre de altădată. Asta și fiindcă umorul politic s-a schimbat. Și nu doar la noi, ci în lumea întreagă. De aceea am gândit și un alt tip de spectacol, în săli de dimensiuni mai mici, în care mesajul nostru va ajunge mai repede la spectactori.
Am acceptat cu toții că va fi vorba despre ceva într-un fel diferit, chiar dacă unele lucruri nu se schimbă sau se schimbă foarte greu!", a mai spus Toni Grecu.
El a precizat și faptul că spectacolul din Capitală va fi urmat de o serie de showuri ce vor fi organizate în diverse locuri din țară, cel mai târziu la finele verii.